Tatoeba sentences — language code: ber
Ad uɣalen ɣer ubeddel n wakraren s wulli.
Yal akrar yeswa snat n wulli.
S wulli i yerbeḥ yiwen ad-d-yerr akraren i as-ččan.
Mi ara fakken akk wakraren d wulli, yal yiwen deg-sen wissen acḥal i yuwi deg-sen.
Ad yeɛreḍ ad d-yettaṭṭaf tiyugiwin n wulli neɣ akraren diɣen iman-nsen, ama d wid-is ama d wid n umeddakel-is.
Tuwi-d fell-as ad d-yeṭtef tiyugiwin n wulli akken ad d-yessekcem akraren-is.
Ilaq diɣen ad yurar s mseqleb ulli-nni i d-yeggran.
Ma yella yeṭṭef-d ulli d awkraren xelḍen yexser.
Imir-nni ad d-tezzi nnuba i umurar-nniḍen.
Tikkelt-a ilaq tal tikkelt ad d-yeṭṭef ulli d tiyugiwin iman-nsent neɣ akraren akken yebɣu yili umḍan-nsen.
Syin ad yuɣal ɣer mseqleb-nni.
Ulli-nni i d-yeṭṭef ad tent-yawi, wissen acḥal.
Ma ɣer taggara yeẓẓwer icelqef-d yiwen n umḍan n wulli d azwiǧ, a-t-an yerbeḥ, yezmer ad ikemmel turart.
D turart-nniḍen i tturaren tameddit mi d-yettban ɛeyyu fell-asen.
Deg-s d turart, deg-s d asgunfu imi urar-a yettili-d s yiɣimi.
Amek akka i tturaren "Aqedduḥ n yimensi" ?
Aqedduḥ n yimensi d yiwet n turart i tturaren warrac d teqcicin deg waṭas yid-sen.
Turart urar, ha-tt-an sdat-k, maɛna ḥader ad iɛeddi fell-ak uzaylal, ad teggriḍ deg nndama tameqqrant, d acu n wudem ara t-tsekneḍ i yimawlan-ik d taddart-ik.
Turart i bɣun uraren-tt maca ur ilaq ara ad ɣeflen, ad ǧǧen biccuḥ, akken i as-qqaren yigerdan i wuccen, ad ten-yesxixxed seg yiwen neɣ seg sin n yizamaren.
Mačči kan ala turart i tturaren, am warrac n merra tudrin, tetten deg yal agummu i d-yettakk ugama deg tal tallit ɣas ma ahat ulac-it deg yisekla n tferkiwin-nsen.
Maɛna tiferkiwin n medden akk nsen.
Ihi ttmiẓẓiden mebla akukru ɣef wayla ur ttayalen, ur ttaǧǧan tibexsisin, tiẓurin, areḍlim, ladɣa ma yewwa.
Ma irdef-iten-id walbaɛḍ akken ɣef yisekla, din din ad ten-yessiweḍ ɣer leɛqal n taddart ara ixeṭṭin imawlan-nsen assen akken ara qqimen deg lḥeqq.
Tikwal d bab n wayla iwumi qelɛen igumma mebla lebɣi-s ara d-issutren leɣrem i yimawlan n yimukar imecṭaḥ.
Ayen yebɣu yessuter-it-id ad xellsen ig Rebbi yezzeɣzeɣ wayen i d-yeḍleb.
Akka i d isuḍaf n taddart i yuɣalen d leɛwayed ara yelmed yal yiwen.
Mi ara mlilen sin n yimeddukal-a i d-smektayen d ayen sɛeddan akken deg temẓi-nsen s cwiṭ n usḥissef imi ayen iɛeddan ur d-yettuɣal.
Azul a Caɛban ! I as-yenna Wakli mi i iɛedda ad yeqqim ɣef yiri-s ɣef udekkan n tejmaɛt.
Azul ay Akli ! Amek yettili yisli n useggas aya ?
Akken kan yebɣa Rebbi, mačči akken nebɣa nekkni.
Ih d tidet, yal yiwen deg-neɣ d acu yebɣa, maɛna tikwal lebɣi yeɛdez ad d-isefqed fell-aneɣ, ad as-tiniḍ amzun yettu-aɣ.
Nekk ḥsiɣ d acu i tebɣiḍ ay ameddakel aqdim.
Ula d nekk walaɣ d acu i k-iceɣben ay Akli.
D acu akka i twalaḍ ? Ur tufiḍ d acu i iyi-ixussen.
Ahya ay Akli ! D ayen ibanen am yiṭij, rnu ma llan yir yilsawen, ad d-suffɣen kan yiwen n yisalli ad d-yeslef akk i taddart.
Yerna wigi ur tufiḍ d acu i rebḥen, akkagi kan i gan am stut-nni n Nna Werdiya.
Yesla kan Wakli s yisem n tnaragt tuqbiḥt, yeɛqel d acu iwala Caɛban i t-iceɣben.
Ih a Caɛban a gma, d ayen-nni, mebla ma isfrez-d tamsalt, ur tteffreɣ ara fell-ak.
Ɣef waya i kukran medden ad tt-nasben.